Illum, il-Kummissjoni u r-Rappreżentant Għoli/Viċi President ppreżentaw it-tielet Rapport ta' Progress dwar il-Qafas ta' Sħubija ma' pajjiżi terżi skont l-Aġenda Ewropea dwar il-Migrazzjoni. X'adotta l-Kulleġġ illum? Illum, il-Kummissjoni u r-Rappreżentant Għoli/Viċi President ppreżentaw it-tielet Rapport ta' Progress dwar il-Qafas ta' Sħubija ma' pajjiżi terzi skont l-Aġenda Ewropea dwar il-Migrazzjoni, li wkoll jikkunsidra l-progress miksub u jistabbilixxi l-passi li jmiss fl-isforzi tal-UE biex il-migrazzjoni tiġi ġestita b'mod aktar effettiv tul ir-Rotta tal-Mediterran Ċentrali. X'hemm ġdid? Sa mit-tnedija tal-Qafas ta' Sħubija f'Ġunju 2016, inkisbu għadd ta' riżultati tanġibbli fil-ħames pajjiżi ta' prijorità sub-Saħarjani, in-Niġer, il-Mali, in-Niġerja, is-Senegal u l-Etjopja. Il-pakketti huma mfassla aħjar għall-imsieħba tagħna, filwaqt li jintużaw aktar politiki u għodod. Barra minn hekk, twessa' l-ambitu ġeografiku u r-rapport iħares ukoll lil hinn mill-pajjiżi prijoritarji, b'konformità mad-diskussjonijiet li saru fil-Kunsill Ewropew ta' Diċembru. B'mod partikolari, l-enfasi attwali fuq ir-rotta tal-Mediterran Ċentrali hija riflessa u l-azzjonijiet huma ppreżentati biex jirrispondu għal qsim għoli kontinwu fuq din ir-rotta, kif ukoll għall-għadd dejjem għoli ta' mwiet fil-Mediterran. Huwa jiddeskrivi azzjonijiet ulterjuri biex tkun implimentata d-Dikjarazzjoni ta' Malta, adottata mill-kapijiet ta' Stat jew ta' Gvern tal-UE fit-3 ta' Frar 2017, li tkopri firxa wiesgħa ta' miżuri biex jiġu salvati l-ħajjiet, biex tissaħħaħ il-ġlieda kontra l-kuntrabandisti u t-traffikanti, tingħata protezzjoni lill-migranti u titjieb il-ġestjoni tal-fruntieri. X'riżultati nkisbu? Deskrizzjoni dettaljata tar-riżultati li nkisbu mill-aħħar perjodu ta' rappurtar tista' tinstab fir-rapport innifsu. Madankollu, xi riżultati konkreti, anke mal-ħames pajjiżi ta' prijorità jistgħu jiġu enfasizzati: X'inhuma l-passi li jmiss taħt il-Qafas ta' Sħubija? L-istituzzjonijiet tal-UE u tal-Istati Membri jibqgħu impenjati flimkien biex ikomplu jsarfu l-Qafas ta' Sħubija f'riżultati tanġibbli għall-benefiċċju reċiproku tal-Unjoni Ewropea u tal-imsieħba tagħna. Għalhekk, l-isforzi sostanzjali li diġà saru fil-Qafas ta' Sħubija se jitkomplew u se jkunu imtejba. Il-passi konkreti previsti jinkludu, iżda mhumiex limitati għal, dawn li ġejjin: L-Etjopja: Tiffinalizza l-azzjonijiet dwar il-każijiet pilota ta' ritorn (32) u tużahom bħala gwida għal ritorni aktar rapidi li għandhom jitwettqu fil-futur, u tkompli tappoġġa lill-Etjopja bħala pajjiż ta' oriġini, ta' tranżitu u ta' destinazzjoni tal-migranti u r-tar-refuġjati. Huwa maħsub li f'April 2017 jitnieda djalogu settorjali ta' Impenn Strateġiku dwar il-migrazzjoni, waqt li se jissokta djalogu mill-qrib mal-Etjopja, bħala l-President tal-Proċess ta' Kartum. In-Niġer: Hija prevista azzjoni intensifikata li tappoġġa lin-Niġer biex tiġġieled it-traffikar tal-persuni, inkluż appoġġ lil Skwadra ta' Investigazzjoni Konġunta u l-operazzjonalizzazzjoni sħiħa tal-antenna tal-UE f'Agadez, anki għat-taħriġ[1]. Il-kuntratti dwar l-azzjonijiet kollha miftehma taħt il-Fond Fiduċjarju tal-UE għandhom jiġu ffirmati malajr, sabiex tkun żgurata l-implimentazzjoni konkreta u jkunu pprovduti opportunitajiet ta' introjtu alternattivi biex jissostitwixxu l-ekonomija tal-kuntrabandu. Fl-istess waqt, se jsir monitoraġġ intensifikat ta' rotot alternattivi possibbli fir-reġjun ta' Agadez u se jidħol fis-seħħ arranġament ta' ħidma bejn l-Aġenzija Ewropea għall-Gwardja tal-Fruntiera u tal-Kosta u l-awtoritajiet tan-Niġer. In-Niġerja: Sa Ġunju 2017 għandu jkun iffinalizzat il-Ftehim ta' Riammissjoni u jkunu identifikati proġetti tal-Fond Fiduċjarju tal-UE għall-Afrika b'enfasi qawwija fuq il-migrazzjoni. Il-kooperazzjoni attiva dwar il-ġlieda kontra l-kuntrabandu u t-traffikar permezz tal-Komunità ta' Intelligence Afrika-Frontex u tal-Pjattaforma reċentament imnedija ta' Kooperazzjoni dwar Faċilitazzjoni ta' Immigrazzjoni Illegali se tkompli. Il-Mali: Tkun intensifikata l-ħidma fuq id-dimensjoni tat-tranżitu, filwaqt li ssir enfasi fuq ir-ritorn volontarju ta' migranti fi tranżitu; tiġi żgurata l-adozzjoni ta' Strateġija Nazzjonali tal-Fruntieri u jkunu esplorati għażliet għal kooperazzjoni u t-tisħiħ tal-kapaċitajiet għall-ġestjoni tal-fruntieri u għall-ġlieda kontra l-faċilitazzjoni tad-dħul klandestin ta' persuni. Aktar kooperazzjoni dwar ir-ritorn effettiv tal-migranti irregolari inkluż tal-Maliani li jippruvaw jaqsmu il-fruntiera tan-Nofsinhar tal-Libja għandha tissaħħaħ, hekk ukoll kif għandu jinżamm id-djalogu mill-qrib mal-Mali bħala President tal-Proċess ta' Rabat. Is-Senegal: Itejjeb il-kooperazzjoni ta' kuljum kemm għall-identifikazzjoni u wkoll għall-ħruġ ta' dokumenti tal-ivvjaġġar; saru missjonijiet ta' segwitu, biex jiġi żgurat ir-ritorn effettiv tal-migranti irregolari li ġew identifikati. Arranġamenti ta' ħidma bejn is-Senegal u l-Aġenzija Ewropea għall-Gwardja tal-Fruntiera u tal-Kosta għandhom ikunu ffinalizzati u abbażi tar-riżultati miksuba s'issa jeħtieġ li tissaħħaħ il-kooperazzjoni f'oqsma oħra, inkluż il-ġestjoni tal-fruntieri. Fir-rigward tal-politiki u l-istrumenti li għandhom jiġu applikati, hemm bżonn ta' bidla gradwali fl-effikaċja tar-ritorni fl-UE u mqabbla mal-ħidma ma' msieħba minn pajjiżi terzi. F'dan ir-rigward, ir-rapport huwa marbut mill-qrib mal-pjan ta' Azzjoni mġedded dwar ir-ritorn li jipproponi għadd ta' azzjonijiet konkreti. Kooperazzjoni ma' pajjiżi terzi permezz tal-Qafas ta' Sħubija, bl-użu tal-politiki u l-għodod kollha disponibbli, għandha trawwem kooperazzjoni aħjar bil-għan li n-nazzjonali tagħhom ikunu identifikati, maħruġa b'dokumenti ġodda u riammessi. F'dan il-kuntest, il-mobilizzazzjoni wkoll ta' strumenti oħra ta' politika se tkun kkunsidrata, bħall-provvediment ta' mogħdijiet tal-migrazzjoni legali, pereżempju permezz ta' Erasmus +, u se jitħaddmu għodod operazzjonali oħrajn. Dan jinkludi użu akbar tal-aġenziji tal-UE, bħalma huma l-Aġenzija Ewropea għall-Gwardja tal-Fruntiera u tal-Kosta, l-Uffiċjali ta' Kollegament dwar il-Migrazzjoni Ewropej u strumenti finanzjarji, b'mod partikolari l-Fond Fiduċjarju tal-UE għall-Afrika. Għal aktar informazzjoni dwar l-azzjoni tal-Kummissjoni biex tmexxi din il-kwistjoni 'l quddiem, jekk jogħġbok ara hawnhekk. X'se tagħmel taħt ir-Rotta tal-Mediterran Ċentrali? F'dak li għandu x'jaqsam mal-Libja: L-appoġġ għandu jkun iffukat fuq il-protezzjoni fil-punti ta' żbark, kif ukoll fuq l-assistenza umanitarja lil dawk il-migranti li jkunu f'ċentri ta' lqugħ/detenzjoni, filwaqt li jiżdied l-iżvilupp ta' alternattivi għad-detenzjoni. Il-kontribut għall-istabilizzazzjoni soċjoekonomika fil-Libja se jkompli jkun indirizzat, b'mod partikolari permezz ta' ħidma fuq il-livell muniċipali. Ir-ripatrijazzjoni umanitarja u r-reintegrazzjoni se jkunu rinfurzati. L-IOM kienet ikkuntrattata, bħala parti minn proġett iffinanzjat skont il-Fond fiduċjarju tal-UE għall-Afrika, biex tjassisti mira inizjali biex 5,000 migrant fil-Libja jirritornaw lejn il-komunitajiet ta' oriġini tagħhom. Ir-reintegrazzjoni se tkun ipprovduta lill-persuni rimpatrijati fiż-żona kollha koperta mill-Fond Fiduċjarju. Il-Kummissjoni u l-IOM iffirmaw inizjattiva konġunta f'Diċembru 2016 għall-protezzjoni tal-migranti u għar-reintegrazzjoni fl-Afrika mar-rotot tal-migrazzjoni tal-Mediterran Ċentrali, li tiswa EUR 100 miljun. It-taħriġ tal-gwardja tal-kosta u tal-forzi navali tal-Libja: L-Operazzjoni tal-Mediterran tal-EUNAVFOR Sophia u s-Seahorse Mediterranean Network diġà ħarrġu membri tal-Gwardja tal-Kosta Libjana. L-Operazzjoni Sophia lestiet l-ewwel pakkett ta' attivitajiet li rriżultaw fit-taħriġ ta' 93 persuna. L-Operazzjoni Sophia issa bdiet it-taħriġ taħt it-tieni pakkett fi Kreta. Il-Gwardja tal-Kosta Libjana esprimiet l-ambizzjoni li tħarreġ 600 persuna oħra mill-persunal tal-gwardja tal-kosta, b'enfasi fuq il-ġenerazzjoni ta' 8 ekwipaġġi imħarrġa għall-bastimenti tar-ronda Libjani. It-taħriġ għandu wkoll ikun allinjat b'mod ġenerali mal-pjanijiet għall-iżvilupp ta' Ċentru ta' Koordinazzjoni ta' Salvataġġ Marittimu u żona ta' tiftix u salvataġġ Libjani, li mistennija jitlestew fl-2018. Azzjoni immedjata mill-Kummissjoni tinkludi l-espansjoni tat-taħriġ Seahorse tal-Gwardja tal-Kosta Libjana, bi 15-il kors ta' taħriġ ġdid li qed jiġu ppjanati għall-perjodu ta' Frar-Lulju 2017. Dan huwa kkomplementat ukoll minn appoġġ għall-ġestjoni tal-migrazzjoni skont il-Programm Reġjonali għall-Iżvilupp u l-Protezzjoni. Aktar kooperazzjoni mal-pajjiżi ġirien Aktar kooperazzjoni mal-Eġittu, mat-Tuneżija u mal-Alġerija, anki permezz ta' inizjattivi reġjonali bħas-Seahorse Mediterranean network huma essenzjali. L-Eġittu: Issa l-UE għandha ftehim biex tniedi djalogu formali dwar il-migrazzjoni bejn l-UE u l-Eġittu, li jintegra b'mod sħiħ il-migrazzjoni fir-relazzjonijiet kumplessivi tagħna u l-oqfsa eżistenti bħal dawk tal-PEV, Kartum u l-Belt Valletta. It-Tuneżija: L-UE tibqa' impenjata li tkompli tindirizza l-kawżi prinċipali tal-migrazzjoni, u li ssaħħaħ il-governanza fil-qasam tal-migrazzjoni. Barra minn hekk, l-UE beħsiebha ssaħħaħ il-kooperazzjoni dwar il-migrazzjoni irregolari, il-konklużjoni ta' Ftehim ta' Riammissjoni b'mod parallel mal-Ftehim ta' Faċilitazzjoni tal-Viża; Barra minn hekk, il-fokus se jkun fuq ir-reintegrazzjoni tal-persuni rimpatrijati, il-promozzjoni tal-migrazzjoni legali u l-kooperazzjoni dwar il-ġestjoni tal-fruntieri. L-Alġerija: Il-kooperazzjoni mal-Alġerija għadha importanti biex tkun miġġielda l-migrazzjoni irregolari lejn l-Ewropa. Fil-livell politiku u tekniku, id-diskussjonijiet ilhom għaddejjin minn Settembru 2015. Id-djalogu se jkompli jsegwi fuq kwistjonijiet bħalma huma t-traffikar, il-prevenzjoni u l-ġlieda kontra l-iffalsifikar ta' dokumenti tal-ivvjaġġar, kif ukoll il-liberalizzazzjoni tal-viża u l-kooperazzjoni dwar ir-riammissjoni. Xi ngħidu dwar il-finanzjament? Il-Qafas ta' Sħubija L-UE qed tuża firxa ta' strumenti finanzjarji biex tappoġġa l-implimentazzjoni tal-Qafas ta' Sħubija, b'mod l-aktar prominenti l-Fond Fiduċjarju tal-UE għall-Afrika. Il-Fond Fiduċjarju tal-UE għall-Afrika jopera f'26 pajjiż b'kollox, b'riżorsi allokati li jammontaw għal aktar minn EUR 2.5 biljuni, inkluż EUR 2.5 biljuni mill-Fond Ewropew għall-Iżvilupp u bosta strumenti finanzjarji tal-baġit tal-UE, u EUR 152 miljun mwiegħda sa issa mill-Istati Membri tal-UE u donaturi oħra (l-Iżvizzera u n-Norveġja). Aktar reċentement, total ta' 42 programm ġdid b'valur ta' EUR 587 miljun kienu maqbula f'Diċembru 2016. Dawn jinkludu 28 programm ġdid fit-tieqa tas-Saħel/il-Lag Chad b'valur totali ta' EUR 381 miljun; 11-il programm addizzjonali fit-tieqa tal-Qarn tal-Afrika, li jiswew EUR 169.5 miljun u 3 programmi ġodda ft-tieqa tal-Afrika ta' Fuq, għal total ta' EUR 37 miljun. Dan wassal l-għadd totali għal 106 proġett adottat li jiswew aktar minn EUR 1.5 biljun. Il-programmi kkuntrattati sa issa jammontaw għal EUR 627 miljun. Ir-Rotta tal-Mediterran Ċentrali L-UE wiegħdet EUR 200 miljun għal proġetti fil-Libja u fl-Afrika ta' Fuq relatati mal-migrazzjoni permezz tal-Fond Fiduċjarju tal-UE. Dawn jiżdiedu ma' proġetti oħra mnedija fl-2016, li jiffukaw fuq l-għoti ta' protezzjoni lil migranti aktar vulnerabbli u joħolqu opportunitajiet soċjoekonomiċi fil-livell lokali. Bħalissa għaddejjin diskussjonijiet biex l-appoġġ ikun iffukat fuq il-protezzjoni fil-punti ta' żbark u fiċ-ċentri ta' detenzjoni, kif ukoll jingħata appoġġ għal alternattivi għad-detenzjoni. Il-kontribut għall-istabilizzazzjoni soċjoekonomika fil-Libja se jkun indirizzat ukoll permezz ta' ħidma fuq il-livell muniċipali. Dan se jżid mal-ħidma biex jittejjeb is-salvataġġ fuq il-baħar, anki bit-taħriġ tal-Gwardja tal-Kosta Libjana. Se tkun imfittxa wkoll koordinazzjoni qawwija fuq il-post mal-Istati Membri. Għal aktar tagħrif Skeda informattiva għall-progress li sar ma': L-Etjopja, il-Mali, in-Niġer, in-Niġerja u s-Senegal Skeda informattiva: Qafas ta' Sħubija dwar il-Migrazzjoni Skeda informattiva: Il-Fond Fiduċjarju tal-UE għall-Afrika Ara l-Q&A dwar il-Komunikazzjoni dwar ir-rotta tal-Mediterran Ċentrali hawnhekk. Skeda informattiva: Ir-relazzjonijiet tal-UE mal-Libja [1] It-taħriġ isir minn EUCAP Sahel Niger, b'appoġġ tal-forza tas-sigurtà Niġerjana (Police Nationale, Gendarmarie Nationale u Garde Nationale) biex jissaħħaħ l-istat tad-dritt u l-kapaċitajiet Niġerjani biex ikun miġġieled it-terroriżmu u l-kriminalità organizzata, f'konformità mal-Istrateġija tal-UE għas-Sigurtà u l-Iżvilupp, kif ukoll il-migrazzjoni irregolari.